**The Secret of the Storm Country** on vuonna 1917 ensi-iltansa saanut Charles Millerin ohjaama yhdysvaltalainen mykkä draamaelokuva, jonka pääosassa on Norma Talmadge.

*The Secret of the Storm Country* on jatko-osa vuonna 1914 ilmestyneelle *Tess of the Storm Country* -elokuvalle, jonka pääosassa on Mary Pickford. *The Secret of the Storm Countrya* pidetään nykyään kadonneena elokuvana, koska elokuvan keloja ei tiedetä säilyneen nykypäivään asti.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Tess Skinner (Norma Talmadge) on varattoman talonvaltaajan tytär. Hän rakastuu varakkaaseen Frederick Gravesiin (Niles Welch), ja pian he avioituvat. Heidän on pidettävä avioliittonsa salassa, koska Frederickin vanhemmat eivät koskaan hyväksyisi sitä. Myöhemmin Frederickin vanhemmat pakottavat poikansa avioitumaan perijätär Madelene Walderstickerin (Ethel Grey Terry) kanssa. Frederick on kuitenkin liian peloissaan kertoakseen vanhemmilleen, että hänellä on jo vaimo. Frederick alistuu äitinsä toiveisiin. Uskollinen ja nyt raskaana oleva Tess salaa Frederickin kaksiavioisuusrikoksen. Tess heitetään ulos kirkosta kieltäydyttyään kertomasta kuka petturi on. Keski-ikäinen Tessin ihailija herra Young (Charles Gotthold) tarjoaa pulassa olevalle tytölle suojaa kaupunkilaisilta. Kun muutama vuosi myöhemmin Frederick kuolee, Tessillä ei ole muuta vaihtoehtoa kuin avioitua häntä paljon vanhemman herra Youngin kanssa.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Norma Talmadge  | … |  Tess Skinner
  |
|  Niles Welch  | … |  Frederick Graves
  |
|  Mathilde Brundage  | … |  rouva Graves
  |
|  Edwin Denison  | … |  Orn Skinner
  |
|  J. Herbert Frank  | … |  Ebenezer Walderstricker
  |
|  Ethel Grey Terry  | … |  Madelene Walderstricker
  |
|  Charles Gotthold  | … |  herra Young
  |
|  William Black  | … |  herra Burnett
  |
|  James T. Mack  | … |  Andy Bishop
  |
|  Helen Dahl  | … |  Helen Walderstricker
  |
|  Al Hart  | … |  Sandy Letts
  |

Tuotanto
--------

*The Secret of the Storm Country* perustuu Grace Miller Whiten vuonna 1909 ilmestyneeseen romaaniin, jonka pohjalta Mary Murillo laati elokuvan käsikirjoituksen. Elokuvan tuottajana toimi Joseph M. Schenck, ja sen tuotantoyhtiönä oli Norma Talmadge Film Corporation. *The Secret of the Storm Country* kuvattiin New Yorkin Ithacan kaupungissa.

Julkaisu ja vastaanotto
-----------------------

*The Secret of the Storm Country* sai Yhdysvaltain ensi-iltansa marraskuussa vuonna 1917. Elokuvan levitti Select Pictures Corporation. Ilmestyessään elokuvasta tuli suuri arvostelu- ja yleisömenestys. *The New York Timesin* ja *Varietyn* elokuvakriitikot ylistivät Talmadgen roolisuoritusta.

Lähteet
-------

1. 1 2 3 4 5  The Secret of the Storm Country (1917) *web.stanford.edu*. Stanford.edu. Viitattu 9.9.2014. (englanniksi)
2. 1 2 3 4 5  THE SECRET OF THE STORM COUNTRY (1917) *tcm.com*. TCM.com. Viitattu 9.9.2014. (englanniksi)
3. 1 2 3 4 5 6  The Secret of the Storm Country *silentera.com*. Silentera.com. Viitattu 9.9.2014. (englanniksi)
4. ↑  Secret of the Storm Country (1917) *nytimes.com*. Nytimes.com. Viitattu 9.9.2014. (englanniksi)

Aiheesta muualla
----------------

* *The Secret of the Storm Country* Internet Movie Databasessa. (englanniksi)
* *The Secret of the Storm Country* AllMoviessa. (englanniksi)
* *The Secret of the Storm Country* Silent eran sivuilla (englanniksi)
* *The Secret of the Storm Country* TCM Movie Databasessa (englanniksi)